觀放牐
作者：蘇舜欽
朝代：宋

paragraphs: 沈沈滄淮口，植木限眾流。
啟閉固有時，出納千萬舟。
眷予懷抱昏，羈別相牽鉤。
觀此巨派注，頗覺滯悶瘳。
喧豗怒霆起，始駭久不收。
既前目眩轉，足縮不敢留。
朔雪下噴薄，散爲白霧浮。
上懸赤油幕，旁斷縹玉旒。
恐激地軸轉，人有魚鼈憂。
驚嗟勢力壯，孰謂此物柔。
吾思作至監，實以處上游。
又欲接之口，沃蕩胸中愁。
俄然漸枯涸，哮爾空泥溝。
渟滀既因人，開洩豈自由。
立間見底裏，咄哉爲爾羞。